ไฟแนนซ์ทูเดย์
วันนี้พื้นที่น้อย ช.ชดา ขอเข้าประเด็นกันเลยดีกว่า เรื่องฮาประจำสัปดาห์ขอยกให้กับบริษัท ทีโอที
18 ส.ค. 2554

วันนี้พื้นที่น้อย ช.ชดา ขอเข้าประเด็นกันเลยดีกว่า เรื่องฮาประจำสัปดาห์ขอยกให้กับบริษัท ทีโอที 
ที่ใครโทร.ไปถามช่องทางการชำระเงินที่คอลเซ็นเตอร์ รวมทั้งพนักงานที่ศูนย์บริการ ซึ่งหาได้ยากมากว่าอยู่ที่ไหน ก็ยืนยันตรงกันว่าต้องหักบัญชีกับบัตรเครดิตธนาคารกรุงไทยเท่านั้น ทำเอาลูกค้ามึน เพราะธนาคารกรุงไทยไม่มีบัตรเครดิตนี่นา




แบงก์กรุงไทยมีแต่บัตรเคทีซี ของบริษัท บัตรกรุงไทย ซึ่งเป็นบริษัทลูกของธนาคารเท่านั้น ทำงี้เสียชื่อคุณพี่ สถิตย์ ลิ่มพงศ์พันธุ์ อดีตท่านประธานกรรมการทีโอที และปัจจุบันเป็นประธานกรรมการแบงก์กรุงไทยนะเนี่ย 
...ฉะนั้น เมื่อจะแปรรูปรัฐวิสาหกิจ ช.ชดา เสนอให้คลัง แปรรูปทีโอที ก่อนเลยดีไหม เพราะทำงานไร้ประสิทธิภาพอย่างแรง จะไปแข่งกับเอกชนเขาได้ยังไง แถมเมื่อสุดสัปดาห์ที่ผ่านมา อินเทอร์เน็ตความเร็วสูงที่ลูกค้าองค์กรใช้ก็เน่าสนิท ดีที่เป็นวันหยุด ถ้าเป็นวันทำงานละก็คงดูไม่จืด
...ถ้าระบบสาธารณูปโภคพื้นฐานของไทยยังให้บริการห่วยแตกอย่างนี้ จะหวังให้ไทยเป็นฮับให้ต่างชาติเข้ามาตั้งสำนักงานในประเทศไทยก็ฝันไปเถิด จะไปสู้สิงคโปร์ ฮ่องกงได้ยังไง มันคนละชั้นกันเลย
...ขึ้นต้นด้วยการบ่น แต่ขอจบด้วยเรื่องดีๆ กันบ้าง ไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ ฝากแจ้งว่าแบงก์จัดโครงการอุปสมบทหมู่ 84 รูป เฉลิมพระเกียรติ เพื่อถวายเป็นพระราชกุศลแด่พระบาทสมเด็จพระเจ้าอยู่หัว เนื่องในโอกาสมหามงคลเฉลิมพระชนมพรรษา 7 รอบ 5 ธ.ค. 2554 ณ วัดพระราม ๙ กาญจนาภิเษก กำหนดระยะเวลา 15 วัน ขอจงทรงพระเจริญ